Diferents grups de l'oposició demanen la dimissió de Juan Carlos Ramos pel cas de la Mina | Diari de Sant Adrià
Diferents grups de l'oposició demanen la dimissió de Juan Carlos Ramos pel cas de la Mina
Javier Torres - 23/06/2017
La detenció i imputació del regidor de govern Juan Carlos Ramos a principis de setmana en el marc d'una investigació al barri de La Mina ha desatat reaccions polítiques aquests dies. Els dos principals partits de l'oposició, de fet, demanen la dimissió o cessament del regidor adscrit al barri del cantó barceloní del Besòs. També Esquerra Republicana, que no va trigar en deixar clara la seva postura, com ja fes fa uns dies en relació a la investigació que pesa sobre l'alcalde Joan Callau.
Ciutadans considera que “no es jutja la innocència o culpabilitat dels investigats”, sinó que es demanen “responsabilitats polítiques, ja que està clar que hi ha moltes coses que no s’han fet correctament”. El portaveu municipal, Pedro Sánchez, creu que cal “depurar responsabilitats” i ha demanat explícitament la dimissió de Ramos, que se suma a la petició en el mateix sentit cap a Callau. “Bona part dels problemes que arrossega la ciutat són conseqüència de les amistats perilloses i la manca de control”.
Sant Adrià en Comú, per la seva part, assegura que la paciència amb el govern “s'està erosionant, malgrat el compromís de realitzar una oposició constructiva”. També demanen “la retirada de delegacions” de Ramos i que “se'n depurin les responsabilitats del gerent del Consorci de La Mina, Juan Luís Rosique”. “Descobrim la relació del govern amb clans dedicats a la venda de drogues i altres negocis il·lícits”.
Esquerra Republicana va trigar poques hores en demanar la convocatòria d'un ple extraordinari per rebre explicacions, “més enllà de les comissions i de manera pública”. També la dimissió o cessament de Juan Carlos Ramos. Aquest dilluns, a més, el grup municipal té previst demanar “la reobertura de la comissió d'investigació especial referent al procediment de les piscines Marina Besòs”. La idea és ampliar la investigació “a tots els casos de presumptes irregularitats de l'Ajuntament”.
El Partit Demòcrata i Xavier Soley, en canvi, s'han expressat amb més prudència i no demanaran la dimissió de Ramos i de Rosique fins passat les testificacions als jutjats. “Si un cop realitzada la declaració davant del jutge d'Instruccio de Badalona el proper dia 4 de juliol, se li mantenen els càrrecs pels pressumptes fets delictius, considerarem la necessitat que s'apartin de les seves responsabilitats polítiques si no queden en llibertat i sense càrrecs”.